ΓΡΑΠΤΗ ΕΡΩΤΗΣΗ E-1829/98

υποβολή: Klaus Rehder (PSE) προς την Επιτροπή

(12 Ιουνίου 1998)

Θέμα: Καλλιέργεια καννάβεως

Συνεχώς αυξάνεται η σημασία του ρόλου της καννάβεως στην ΕΕ ως πρώτης ύλης καθώς και στον τομέα της προστασίας του περιβάλλοντος. Καλλιεργείται σε εκτάσεις που έχουν τεθεί σε αγρανάπαυση και γίνονται, π.χ. στην Ελλάδα, με την καλλιέργεια της καννάβεως προσπάθειες "απορρύπανσης" μολυσμένων εδαφών. Η καλλιέργεια πρώτων υλών έως τώρα ενισχύεται με πόρους της Ευρωπαϊκής Ένωσης.

1. Προτίθεται η Επιτροπή να συνεχίσει να χορηγεί πριμοδοτήσεις για τις πρώτες ύλες;

2. Θα εξακολουθήσουν οι πριμοδοτήσεις για την παύση της καλλιέργειας;

3. Υπάρχουν ειδικές πριμοδοτήσεις για την καλλιέργεια καννάβεως και αν ναι σε ποιο ύψος ανέρχονται;

4. Ποια έκταση καταλαμβάνουν σήμερα οι καλλιέργειες καννάβεως στις ευρωπαϊκές χώρες και ποια αύξηση αναμένεται σχετικά με τις καλλιέργειες αυτές;

5. Ποια επιστημονικά πειράματα έχουν γίνει στην Ευρωπαϊκή Ένωση για την καλλιέργεια καννάβεως;

Απάντηση του κ. Fischler εξ ονόματος της Επιτροπής

(16 Ιουλίου 1998)

1. Η αντισταθμιστική πληρωμή η οποία προβλέπεται για την παύση καλλιέργειας των γαιών στο πλαίσιο του καθεστώτος των αροτριαίων καλλιεργειών χορηγείται στους καλλιεργητές οι οποίοι καλλιεργούν στις εκτάσεις αυτές επιλέξιμα προϊόντα που δεν προορίζονται για τη διατροφή.

2. Η Επιτροπή πρότεινε, στο πλαίσιο του προγράμματος δράσης 2000(1), τη διατήρηση της αρχής της υποχρεωτικής παύσης καλλιέργειας καθώς και του καθεστώτος της προαιρετικής απόσυρσης των γαιών. Έτσι, οι εκτάσεις οι οποίες αποσύρονται από την παραγωγή μπορούν να χρησιμοποιηθούν, υπό ορισμένες συνθήκες, για την παραγωγή πρώτων υλών που προορίζονται για την παρασκευή προϊόντων τα οποία δεν προορίζονται άμεσα για την ανθρώπινη κατανάλωση.

3. Ο κανονισμός (ΕΟΚ) 1308/70 του Συμβουλίου, της 29ης Ιουνίου 1970, περί κοινής οργανώσεως αγοράς στον τομέα του λίνου και της καννάβεως(2) θέσπισε ενίσχυση ανά εκτάριο για την κάνναβι η οποία παράγεται στην Κοινότητα. Αναφορικά με την περίοδο 1997/1998, το ποσό της ενίσχυσης στην παραγωγή της καννάβεως ορίστηκε από το Συμβούλιο σε 716,63 ECU ανά εκτάριο. Το Συμβούλιο αποφάσισε να μειώσει το ποσό αυτό κατά 7,5 % για την περίοδο 1998/1999. Η ενίσχυση για την κάνναβι χορηγείται μόνο εάν η παραγωγή γίνεται με πιστοποιημένους σπόρους ποικιλιών των οποίων η περιεκτικότητα σε μεθυστικές ουσίες (ποσοστό τετρα-υδροκανναβινόλης (THC)) δεν υπερβαίνει το 0,3 %. Πάντως, το όριο αυτό θα μειωθεί σε 0,2 % από την περίοδο 2001/2002.

4. Όσον αφορά την περίοδο 1997/1998, τα στοιχεία τα οποία ανακοινώθηκαν από τα κράτη μέλη αφορούν τις ακόλουθες εκτάσεις:

>ΘΕΣΗ ΠΙΝΑΚΑ>

Όσον αφορά την περίοδο 1998/1999, οι εκτάσεις οι οποίες είχαν διατεθεί για την καλλιέργεια ανήρχοντο σε 35.000 έως 40.000 εκτάρια.

5. Σήμερα, υπάρχει ερευνητικό έργο το οποίο συγχρηματοδοτείται από την Κοινότητα στο πλαίσιο του προγράμματος FAIR 1994-1998. Στόχος του εν λόγω προγράμματος είναι η ανάπτυξη βελτιωμένων καλλιεργημάτων με μηδενική σχεδόν περιεκτικότητα σε THC, συστημάτων διαχείρισης της καλλιέργειας, καθώς και τεχνολογιών συγκομιδής και εξαγωγής ινών, χαρακτηρισμού της ποιότητας των βέλτιστων ινών για τις ειδικές τελικές χρήσεις, και την ανάπτυξη νέων καινοτόμων προϊόντων.

(1) COM(97)2000 τελικό.

(2) ΕΕ L 146, 4.7.1970.